RÅDETS AFGØRELSE 2013/698/FUSP

af 25. november 2013

til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og artikel 31, stk. 1,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

Den 15.-16. december 2005 vedtog Rådet EU-strategien for bekæmpelse af ulovlig ophobning af og handel med SALW samt ammunition hertil (i det følgende benævnt »EU's SALW-strategi«), som fastlægger retningslinjerne for EU's indsats på SALW-området. Det fremgår af denne strategi, at Afrika er det kontinent, som er hårdest ramt af den ulovlige ophobning og spredning af SALW. Strategien erkender ligeledes, at problematikken vedrørende overførsel af SALW til Afrika syd for Sahara bør knyttes sammen med spørgsmålet om kilderne til denne overførsel, og fastslår, at der navnlig bør tages hensyn til de ruter og midler, der anvendes til at sprede SALW i Afrika, herunder ulovlig mæglervirksomhed og transport.

EU's SALW-strategi fastslår desuden, at EU bør styrke og støtte sanktionsmekanismer og ordninger til overvågning af sanktionerne samt støtte styrkelsen af eksportkontrollen og fremme Rådets fælles holdning 2008/944/FUSP (1) , bl.a. gennem fremme af foranstaltninger til at forbedre gennemsigtigheden.

Med De Forenede Nationers handlingsprogram vedrørende forebyggelse, bekæmpelse og udryddelse af ulovlig handel med SALW i alle dens aspekter (i det følgende benævnt »FN's handlingsprogram«), som blev vedtaget den 20. juli 2001, har alle FN's medlemsstater forpligtet sig til at forebygge ulovlig handel med SALW eller omledning heraf til uautoriserede modtagere og navnlig til at tage hensyn til risikoen for omledning af SALW til den ulovlige handel, når anmodninger om eksporttilladelser vurderes.

Den 8. december 2005 vedtog De Forenede Nationers Generalforsamling et internationalt instrument, der skal sætte staterne i stand til i tide og på pålidelig vis at identificere og spore ulovlige SALW.

Den 2. april 2013 vedtog De Forenede Nationers Generalforsamling teksten til våbenhandelstraktaten (ATT). Formålet med traktaten er at fastsætte de højest mulige fælles internationale standarder for regulering eller forbedring af reguleringen af den internationale handel med konventionelle våben, at forebygge og udrydde ulovlig handel med konventionelle våben og at forebygge omledning heraf. Unionen bør støtte alle FN's medlemsstater i deres gennemførelse af effektiv kontrol med våbenoverførsler for at sikre, at våbenhandelstraktaten bliver så effektiv som muligt, når den er trådt i kraft, navnlig for så vidt angår gennemførelsen af dens artikel 11.

Unionen ønsker derfor at finansiere en global rapporteringsmekanisme vedrørende ulovlige SALW og andre ulovlige konventionelle våben og ammunition hertil for at mindske risikoen for ulovlig handel hermed med henblik på at bidrage til at nå ovenstående mål —

VEDTAGET DENNE AFGØRELSE:

Artikel 1

Med henblik på gennemførelsen af EU's SALW-strategi og fremme af fred og sikkerhed har de projektaktiviteter, der skal modtage støtte fra EU, følgende specifikke mål:

at oprette et tilgængeligt og brugervenligt globalt informationsstyringssystem for omledte eller ulovligt handlede SALW og andre omledte eller ulovligt handlede konventionelle våben og ammunition hertil (»iTrace«) med henblik på at stille relevante oplysninger til rådighed for politiske beslutningstagere, eksperter i kontrol med konventionelle våben og embedsmænd, der beskæftiger sig med kontrol af eksport af konventionelle våben, så de kan udvikle effektive evidensbaserede strategier og projekter til bekæmpelse af den ulovlige spredning af SALW og andre konventionelle våben og ammunition hertil

at udføre feltforskning inden for SALW og andre konventionelle våben og ammunition hertil, der er i omløb i konfliktramte områder, og overføre al den indsamlede dokumentation til informationsstyringssystemet

at samle eksisterende politikrelevant dokumentation om overførsler af SALW og andre konventionelle våben og ammunition hertil i det globale informationsstyringssystem, herunder nationale rapporter om våbeneksport, landerapporter til FN's register over konventionelle våben og FN's handlingsprogram vedrørende ulovlig handel med SALW, tekster til nationale, regionale og internationale instrumenter samt rapporter om overførsler af ulovlige SALW og andre ulovlige konventionelle våben og ammunition hertil, der er indsamlet af FN's sanktionsovervågningsgrupper, civilsamfundsorganisationer og de internationale nyhedsmedier

at øge bevidstheden om resultaterne af projektet gennem opsøgende arbejde, at fremme formålet med og de disponible funktioner i iTrace over for internationale og nationale politiske beslutningstagere, eksperter i kontrol med konventionelle våben og myndigheder med ansvar for udstedelse af våbeneksporttilladelser samt at styrke den internationale kapacitet til at overvåge den ulovlige spredning af SALW og andre konventionelle våben og ammunition hertil, hjælpe politiske beslutningstagere med at fastlægge de vigtigste indsatsområder for international bistand og internationalt samarbejde og mindske risikoen for omledning af SALW og andrekonventionelle våben og ammunition hertil. Initiativer i forbindelse med det opsøgende arbejde udformes desuden med henblik på at koordinere udvekslingen af oplysninger og skabe bæredygtige partnerskaber med enkeltpersoner og organisationer, der kan generere oplysninger, som kan overføres til iTrace-systemet

at tilvejebringe rapporter om nøglepolitikspørgsmål, der bygger på data fra feltundersøgelser og lægges i iTrace-systemet, om særlige områder, som kræver international opmærksomhed, herunder væsentlige mønstre for den ulovlige handel med SALW og andre konventionelle våben og ammunition hertil og den regionale udbredelse af ulovligt handlede våben og ammunition hertil.

EU finansierer dette projekt, som beskrives nærmere i bilaget til denne afgørelse.

Artikel 2

1. Unionens højtstående repræsentant for udenrigsanliggender og sikkerhedspolitik (HR) har ansvaret for gennemførelsen af denne afgørelse.

2. Den tekniske gennemførelse af det projekt, der er omhandlet i artikel 1, udføres af Conflict Armament Research Ltd. (CAR).

3. CAR udfører sine opgaver under HR's ansvar. Med henblik herpå indgår HR de nødvendige aftaler med CAR.

Artikel 3

1. Det finansielle referencegrundlag for gennemførelsen af projektet i artikel 1 er på 2 320 000 EUR. Det samlede anslåede budget for det overordnede projekt er 2 416 667 EUR, der samfinansieres med CAR.

2. De udgifter, der finansieres med beløbet i stk. 1, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 1 omhandlede finansielle referencegrundlag forvaltes korrekt. Med henblik herpå indgår Kommissionen den nødvendige aftale med CAR. Det skal fremgå af aftalen, at CAR sørger for, at EU's bidrag bliver synligt i en grad, der svarer til dets størrelse.

4. Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i denne proces og om datoen for indgåelse af den pågældende aftale.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige rapporter, som CAR udarbejder hvert kvartal. Disse rapporter skal danne udgangspunkt for Rådets evaluering.

2. Kommissionen aflægger rapport om de finansielle aspekter af det i artikel 1 omhandlede projekt.

Artikel 5

1. Denne afgørelse træder i kraft på datoen for vedtagelsen.

2. Denne afgørelse udløber 24 måneder efter indgåelse af aftalen i artikel 3, stk. 3. Den udløber dog seks måneder efter ikrafttrædelsesdatoen, hvis der ikke er indgået aftale i denne periode.

(1) Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (EUT L 335 af 13.12.2008, s. 99).

BILAG

iTrace — global rapporteringsmekanisme vedrørende SALW og andre konventionelle våben og ammunition hertil

1. Baggrund og begrundelse for FUSP-støtte

1.1. Denne afgørelse bygger på flere på hinanden følgende rådsafgørelser om bekæmpelse af de destabiliserende følger af omledning af og ulovlig handel med SALW og andre konventionelle våben. Den ulovlige spredning af SALW og andre konventionelle våben og ammunition hertil er en vigtig faktor i undergravning af staters stabilitet og forværring af konflikter, hvilket udgør en alvorlig trussel for fred og sikkerhed. Som det fremgår af EU's SALW-strategi, er Afrika fortsat det kontinent, der er hårdest ramt af interne konflikter, som forværres af en destabiliserende tilstrømning af SALW. Alene antallet af fredsbevarende operationer og våbenembargoer i Afrika tegner et klart billede af omfanget af den trussel, som den ulovlige ophobning og spredning af SALW og andre konventionelle våben udgør for afrikanske stater. Andre regioner i verden, herunder visse dele af Latin- og Mellemamerika, Central- og Østasien, Balkanlandene og Mellemøsten, er ligeledes berørt af ulovlig spredning af SALW og andre ulovlige konventionelle våben.

Det internationale samfund mangler i øjeblikket afgørende overvågnings- og diagnosekapacitet inden for bekæmpelse af ulovlig spredning af SALW og andre ulovlige konventionelle våben. Dette skyldes tre indbyrdes forbundne faktorer: For det første finder det meste af den ulovlige handel med konventionelle våben sted på land og i konfliktramte regioner, hvor den stedlige overvågning er mangelfuld. For det andet er den eksisterende overvågningskapacitet dårligt forbundet, idet FN's sanktionsovervågningsgrupper, fredsbevarende missioner og ikkestatslige organisationer arbejder relativt isoleret fra hinanden, og de tilgængelige oplysninger fra dem er opsplittede. For det tredje kan den begrænsede og ukoordinerede overvågning ikke give de politiske beslutningstagere de oplysninger, der er nødvendige til at formulere effektive politikker for bekæmpelse af spredning.

Denne afgørelse har til formål at give politiske beslutningstagere, våbenkontroleksperter og embedsmænd, der beskæftiger sig med våbeneksportkontrol, systematisk indsamlede og relevante oplysninger, som vil sætte dem i stand til at udvikle effektive evidensbaserede strategier for bekæmpelse af ulovlig spredning af SALW og andre konventionelle våben og ammunition hertil med henblik på at forbedre den internationale og regionale sikkerhed. Afgørelsen vil således støtte dem i at kombinere en vellykket reaktiv strategi med passende forebyggende tiltag med henblik på at imødegå ulovligt udbud og ulovlig efterspørgsel og i at sikre effektiv kontrol med konventionelle våben i tredjelande.

1.2. Denne afgørelse fastsætter, at der oprettes et offentligt tilgængeligt onlinesystem til sporing af ulovlige SALW og andre ulovlige konventionelle våben og ammunition hertil med registrering af bestemte våbentyper, leverandører, overførselsvektorer og ulovlige modtagere (»iTrace«). iTrace, som fokuserer på konfliktramte regioner, vil fungere som en global rapporteringsmekanisme, der sætter nationale regeringer i stand til at overvåge den ulovlige handel med SALW og andre konventionelle våben og ammunition hertil og konstatere tilfælde af omledning heraf. Det vil være den første globale mekanisme til systematisk overvågning af den ulovlige handel med SALW og andre konventionelle våben og ammunition hertil og vil derved bidrage til fastlæggelsen af passende foranstaltninger til at mindske risikoen for omledningen heraf og den ulovlige handel hermed. Når våbenhandelstraktaten (ATT) er trådt i kraft, vil systemet ligeledes hjælpe til at overvåge gennemførelsen heraf, levere omfattende oplysninger til støtte for vurderinger af gennemførelsen af ATT og styrke de nationale regeringers evne til at forudse følgerne af beslutninger om udstedelse af våbeneksporttilladelser.

Denne afgørelse fastsætter tilpasning af avanceret informationsstyringssoftware, udvikling af en fuldt ud søgbar onlineportal til geospatial kortlægning af ulovlige våbenoverførsler og et feltundersøgelsesprogram, som vil forsyne iTrace med dokumentation i realtid om ulovlige våbenoverførsler. Afgørelsen fastsætter også, at eksisterende dokumentation om ulovlig våbenhandel, som overføres til iTrace, skal gennemgås og verificeres.

2. Overordnede mål

Den indsats, som er beskrevet herunder, vil støtte det internationale samfund i bekæmpelsen af de destabiliserende følger af omledning af og ulovlig handel med SALW og andre konventionelle våben og ammunition hertil. Den vil give politiske beslutningstagere, våbenkontroleksperter og embedsmænd, der beskæftiger sig med våbeneksportkontrol, relevante oplysninger, som vil sætte dem i stand til at udvikle effektive evidensbaserede strategier til bekæmpelse af den ulovlige spredning af SALW og andre konventionelle våben og ammunition hertil med henblik på at forbedre den internationale og regionale sikkerhed. Mere specifikt vil indsatsen

a) give konkrete oplysninger om ulovlig handel med SALW og andre konventionelle våben, der er nødvendige for at foretage en mere effektiv overvågning af gennemførelsen af FN's handlingsprogram vedrørende ulovlig handel med SALW

b) give konkrete oplysninger til at styrke gennemførelsen af det internationale mærknings- og sporingsinstrument

c) give konkrete oplysninger til at spore væsentlige ruter og enheder, der leverer SALW og andre konventionelle våben og ammunition hertil til konfliktramte regioner eller internationale terrororganisationer, og som bevis for, at grupper og enkeltpersoner er indblandet i ulovlig handel, til støtte for national retsforfølgning

d) åbne mulighed for at styrke samarbejdet mellem relevante FN-organer og -missioner og andre internationale organisationer inden for sporing af SALW og andre konventionelle våben samt for at tilvejebringe oplysninger til direkte støtte for eksisterende overvågningsmekanismer, herunder Interpols iARMS

e) give relevante oplysninger til fastlæggelse af de vigtigste indsatsområder for internationalt samarbejde og international bistand til effektivt at bekæmpe omledning af og ulovlig handel med SALW og andre konventionelle våben og ammunition hertil, såsom finansiering af projekter vedrørende lagersikkerhed og/eller grænseforvaltning

f) tilvejebringe en mekanisme til at hjælpe med overvågningen af gennemførelsen af ATT, når den træder i kraft, særlig for at opdage omledning af overførte konventionelle våben, samt til at bistå regeringer med at vurdere risikoen for omledning forud for eksport af konventionelle våben, særlig risikoen for omledning i køberlandet eller genudførsel på uønskede vilkår.

3. Projektets bæredygtighed og resultater på lang sigt

Indsatsen vil danne en holdbar ramme for løbende overvågning af den ulovlige spredning af SALW og andre konventionelle våben og ammunition hertil. Den forventes grundlæggende at forbedre de eksisterende våbenrelaterede oplysninger og at støtte den målrettede udvikling af effektive politikker til kontrol med konventionelle våben og våbeneksport betydeligt. Mere specifikt vil projektet

a) udvikle et informationsstyringssystem til sikring af langsigtet (mindst ti år) indsamling og analyse af data vedrørende ulovlige konventionelle våben

b) udstyre politiske beslutningstagere og eksperter inden for kontrol med konventionelle våben med et værktøj til at udforme mere effektive strategier og indsatsområder for bistand og samarbejde (f.eks. ved at fastlægge mekanismer til samarbejde, koordinering og udveksling af oplysninger på subregionalt og regionalt plan, der skal etableres eller styrkes, og ved at identificere usikre nationale lagre, ulovlige overførselsruter, mangelfuld grænsekontrol og utilstrækkelig retshåndhævelseskapacitet)

c) have indbygget fleksibilitet til at generere politisk relevante oplysninger trods hurtigt skiftende politiske krav

d) betydeligt øge effektiviteten hos internationale organisationer og enkeltpersoner, der udfører våbenovervågning, ved at stille en stadig mere omfattende mekanisme til udveksling af oplysninger til rådighed.

4. Beskrivelse af indsatsen

4.1. Projekt 1: Oprettelse af iTrace — det globale informationsstyringssystem og onlinekortlægningsportal til våbensporing

4.1.1. Projektets formål

Projektet vil udvikle den software, der er nødvendig til at behandle, validere og kortlægge oplysninger om omledte eller ulovligt handlede SALW og andre konventionelle våben og ammunition hertil. Informationsstyringssystemet Dfuze, som allerede anvendes af flere nationale politimyndigheder og efterretningstjenester, vil blive tilpasset til behandling af våbenspecifikke oplysninger. Systemet kan desuden analysere organisatoriske netværk med henblik på overvågning af terrorgruppers og kriminelle organisationers våbenhandelsaktiviteter, herunder finansielle forbindelser. Dfuze-systemets geospatiale kortlægningsfunktioner vil i udstrakt grad blive revideret for at danne grundlag for iTraces søgbare offentligt tilgængelige onlinekortlægningsportal og de tilknyttede downloadfunktioner.

4.1.2. Projektaktiviteter

Følgende aktiviteter vil blive iværksat inden for rammerne af dette projekt:

a) anskaffelse af den server-, IT- og netværksinfrastruktur, som er nødvendig for driften af iTrace — det globale informationsstyringssystem og onlinekortlægningsportal til sporing af SALW og andre konventionelle våben og ammunition hertil

b) erhvervelse og revision af Dfuze-informationsstyringssystemet, navnlig omkategorisering af dataindtastningsfelterne og oprettelse af iTraces onlinekortlægningsportal.

4.1.3. Projektresultater

Projektet vil

a) gøre det muligt for enhver onlinebruger at finde et bestemt sted, et bestemt land, en bestemt region eller et bestemt kontinent i verden

b) identificere og levere visuel dokumentation for omledte eller ulovligt handlede SALW og andre konventionelle våben og ammunition hertil på dette sted, i dette land eller denne region eller på dette kontinent

c) markere overførselsdatoer, ulovlige forsyningsruter og forhandlere, der knytter sig til enhver enhed (blandt tusindvis) af ulovligt handlede SALW og andre konventionelle våben og ammunition hertil, på et onlineverdenskort

d) automatisk finde lignende sager (SALW og andre konventionelle våben eller ammunition hertil af samme type, fremstillingsland eller produktionsserie) og markere disse enheder og placeringen af dem på et onlineverdenskort

e) identificere og kortlægge forbindelser mellem typer af omledte eller ulovligt handlede SALW og andre konventionelle våben og ammunition hertil eller internationale organisationer, som er involveret i ulovlig handel

f) generere omfattende rapporter (eksempelvis om omfanget af omledning i et bestemt land eller omledte konventionelle våbens oprindelsessted), som leveres i PDF-format

g) samle, efter land og globalt, eksisterende politikrelevant dokumentation om overførsler af SALW og andre konventionelle våben og ammunition hertil, herunder nationale rapporter om våbeneksport, landerapporter til FN's register over konventionelle våben og FN's handlingsprogram vedrørende ulovlig handel med SALW, tekster til relevante nationale, regionale og internationale instrumenter samt rapporter om overførsler af ulovlige SALW og andre ulovlige konventionelle våben og ammunition hertil, der er indsamlet af FN's sanktionsovervågningsgrupper, civilsamfundsorganisationer og de internationale nyhedsmedier

h) knytte direkte forbindelse med Interpols iARMS, hvilket vil sætte Interpol i stand til at sammenligne våben fra kriminelle sammenhænge i iARMS-systemet med de oplysninger, som iTrace frembringer om våben fra konfliktsammenhænge

i) generere risikovurderingsrapporter i et foruddefineret format til støtte for eksperter i kontrol med konventionelle våben i deres fastlæggelse af indsatsområder for forbedring, bistand og samarbejde og til hjælp for nationale myndigheder med ansvar for udstedelse af våbeneksporttilladelser i deres vurdering af konkrete risici for omledning.

4.1.4. Indikatorer for projektets gennemførelse

Projektet vil oprette et gratis offentligt tilgængeligt onlinekortlægningssystem uden begrænsninger for de mulige brugere.

4.1.5. Projektbegunstigede

Når iTrace er blevet forsynet med data (se afsnit 4.2 og 4.3), vil det indeholde omfattende oplysninger, der er direkte målrettet, men ikke begrænset til, nationale politiske beslutningstagere inden for våbenkontrol, myndigheder med ansvar for udstedelse af våbeneksporttilladelser, regionale og internationale organisationer (herunder FN's sanktionsovervågningsgrupper, FN's fredsbevarende missioner, FN's Kontor for Narkotikakontrol og Kriminalitetsbekæmpelse (UNODC), FN's Kontor for Nedrustningsanliggender (UN-ODA) og Interpol), ikkestatslige forskningsorganisationer (herunder Bonn International Center for Conversion (BICC), Group for Research and Information on Peace (GRIP), Stockholm International Peace Research Institute (SIPRI) og Small Arms Survey), interesseorganisationer (herunder Amnesty International og Human Rights Watch) samt de internationale nyhedsmedier.

4.2. Projekt 2: Feltundersøgelser og retrospektiv forskning, som skal bruges til at forsyne iTrace-systemet med dokumentation i realtid om omledning af og ulovlig handel med SALW og andre konventionelle våben og ammunition hertil samt andre relevante oplysninger.

4.2.1. Projektets formål

Projektet vil omfatte udførelse af feltforskning inden for SALW og andre konventionelle våben og ammunition hertil, der er i omløb i konfliktramte områder. Projektet er et pilotprojekt, der har til formål at bekræfte iTrace-systemets anvendelighed ved at tilvejebringe aktuelle oplysninger om omledning af og ulovlig handel med SALW og andre konventionelle våben og ammunition hertil i landene i området syd for Sahara. Det vil omfatte flere lande af særlig interesse for EU's medlemsstater, herunder f.eks. Den Centralafrikanske Republik, Libyen, Mali, Niger, Sydsudan, Sudan og Somalia. Desuden vil projektet omfatte udførelse af retrospektiv forskning med henblik på at forsyne iTrace-systemet med verificerede eksisterende oplysninger om relevante overførsler, der er indhentet fra andre organisationer end CAR.

4.2.2. Projektaktiviteter

Følgende aktiviteter vil blive iværksat inden for rammerne af dette projekt:

a) udsendelse af kvalificerede våbeneksperter, der skal foretage feltanalyser af ulovlige SALW og andre ulovlige konventionelle våben, ammunition og materiel i tilknytning hertil, som er indsamlet i forbindelse med væbnede konflikter i landene syd for Sahara

b) analyse, gennemgang og verificering af dokumentation om ulovlige SALW og andre ulovlige konventionelle våben, ammunition hertil og brugerne heraf, herunder bl.a. fotografier af våben, bestanddele heraf samt indvendige og udvendige mærkninger, emballage, dokumentation for forsendelse i tilknytning hertil og resultaterne af feltundersøgelserne (brugere, leverancer og overførselsruter)

c) gennemgang og verificering af nyere historisk dokumentation om relevante overførsler af SALW og andre konventionelle våben og ammunition hertil, der er indsamlet af andre organisationer end CAR, herunder rapporter fra FN's sanktionsovervågningsgrupper, civilsamfundsorganisationer og de internationale nyhedsmedier

d) overførsel af al indsamlet og gennemgået dokumentation til iTrace-informationsstyringssystemet og -onlinekortlægningsportalen

e) udpegning af og støtte til lokale partnere med henblik på at sikre løbende dataindsamling til støtte for iTrace i hele varigheden af den foreslåede indsats og derefter

f) forbindelser med EU's regeringer for på forhånd at fastlægge nationale kontaktpunkter og en koordineringsmekanisme med henblik på at præcisere omfanget af CAR's undersøgelser og afbøde mulige interessekonflikter forud for undersøgelserne.

Projektet vil blive gennemført gradvist over hele den toårige iTrace-projektperiode.

4.2.3. Projektresultater

Projektet vil

a) på stedet dokumentere de fysiske beviser for omledte eller ulovligt handlede SALW og andre konventionelle våben og ammunition hertil i konfliktramte regioner i området syd for Sahara

b) verificere og arbejde videre med tilfælde af ulovlig handel på baggrund af dokumentation, der er indsamlet af CAR og andre organisationer end CAR, om omledte eller ulovligt handlede SALW og andre konventionelle våben og ammunition hertil i alle regioner

c) tilvejebringe konkret visuel dokumentation for omledte eller ulovligt handlede SALW og andre konventionelle våben og ammunition hertil, herunder fotografier af enheder, serienumre, fabriksmærkninger, kasser, følgesedler, forsendelsesdokumenter og slutbrugercertificering

d) udarbejde skriftlige beskrivelser af ulovlig aktivitet, herunder handelsruter, aktører, der er involveret i omledning eller ulovlig overførsel, og vurderinger af medvirkende faktorer (herunder ineffektiv lagerforvaltning og -sikkerhed samt forsætlige statsorganiserede ulovlige forsyningsnet)

e) overføre ovennævnte dokumentation til iTrace-informationsstyringssystemet og -onlinekortlægningsportalen med henblik på fuld offentlig formidling.

4.2.4. Indikatorer for projektets gennemførelse

Op til 30 udsendelser (herunder længerevarende udsendelse, når det er relevant) i hele den toårige periode med henblik på at skaffe dokumentation til overførsel til iTrace-informationsstyringssystemet og -onlinekortlægningsportalen.

4.2.5. Projektbegunstigede

Afsnit 4.1.5 indeholder en fuldstændig liste over omfattede personer og organisationer, der er identisk for alle projekter i henhold til denne afgørelse.

4.3. Projekt 3: Opsøgende arbejde rettet mod interessenter og international koordinering

4.3.1. Projektets formål

Projektet vil demonstrere fordelene ved iTrace over for internationale og nationale politiske beslutningstagere, eksperter i kontrol med konventionelle våben og myndigheder med ansvar for udstedelse af våbeneksporttilladelser. Initiativer i forbindelse med det opsøgende arbejde udformes desuden med henblik på at koordinere udvekslingen af oplysninger og opbygge bæredygtige partnerskaber med enkeltpersoner og organisationer, der kan generere oplysninger, som kan overføres til iTrace-systemet.

4.3.2. Projektaktiviteter

Følgende aktiviteter vil blive iværksat inden for rammerne af dette projekt:

a) fremlæggelser ved CAR-personale på to konferencer i Bruxelles. Fremlæggelserne ved personalet udformes til at demonstrere iTrace med fokus på 1) dets konkrete fordele med hensyn til at bidrage til overvågningen af gennemførelsen af FN's handlingsprogram og ATT, 2) dets anvendelighed i fastlæggelsen af indsatsområder for international bistand og internationalt samarbejde og 3) dets anvendelighed som et værktøj til risikovurdering for myndigheder med ansvar for udstedelse af våbeneksporttilladelser

b) fremlæggelser ved CAR-personale på en række internationale konferencer (EU, FN, OSCE og regionale organisationer, herunder Den Afrikanske Union, Det Økonomiske Fællesskab af Vestafrikanske Stater (Ecowas) og det regionale center vedrørende håndvåben i De Store Søers Område, Afrikas Horn og de omkringliggende stater (RECSA)). Fremlæggelserne ved personalet udformes til at demonstrere iTrace over for politiske beslutningstagere med henblik på at opfordre til og udvikle bæredygtige partnerskaber med enkeltpersoner og organisationer, der kan generere oplysninger, som kan overføres til iTrace-systemet, samt hjælpe politiske beslutningstagere med at fastlægge indsatsområder for international bistand og internationalt samarbejde.

Projektet vil blive gennemført over hele den toårige iTrace-projektperiode.

4.3.3. Projektresultater

Projektet vil

a) fremme iTraces anvendelighed over for nationale og internationale politiske beslutningstagere, der arbejder for at gennemføre aftaler om kontrol med SALW og andre konventionelle våben og våbeneksport (FN's handlingsplan og ATT) og vurdere gennemførelsen heraf

b) tilvejebringe relevante oplysninger til at hjælpe politiske beslutningstagere og eksperter i kontrol med konventionelle våben med at fastlægge indsatsområder for international bistand og internationalt samarbejde og at udforme effektive strategier for bekæmpelse af spredning

c) forsyne myndigheder med ansvar for udstedelse af våbeneksporttilladelser med dybdegående oplysninger om iTrace og værktøjet til risikovurdering samt åbne mulighed for feedback og systemforbedring

d) udbygge netværket i den stadig større gruppe af eksperter i kontrol med SALW og andre konventionelle våben, der udfører undersøgelser på stedet af omledning af og ulovlig handel med konventionelle våben og ammunition hertil

e) øge synligheden i offentligheden af sporing af SALW og andre konventionelle våben og ammunition hertil som et middel til at bistå med overvågningen af gennemførelsen af FN's handlingsprogram, ATT samt andre internationale og regionale instrumenter til våbenkontrol og kontrol med våbeneksport.

4.3.4. Indikatorer for projektets gennemførelse

Op til 12 konferencer med deltagelse af CAR-personale, hvoraf to afholdes i Bruxelles. Alle konferencerne vil omfatte præsentationer af iTrace. Dagsordenerne for konferencerne og korte referater heraf vil indgå i den endelige rapport.

4.3.5. Projektbegunstigede

Afsnit 4.1.5 indeholder en fuldstændig liste over omfattede personer og organisationer, der er identisk for alle projekter i henhold til denne afgørelse.

4.4. Projekt 4: iTrace-politikrapporter

4.4.1. Projektets formål

Projektet vil tilvejebringe rapporter om nøglepolitikspørgsmål, der bygger på data fra feltundersøgelser og lægges i iTrace-systemet. Rapporterne udformes således, at de fremhæver bestemte områder af international interesse, herunder vigtige mønstre for ulovlig handel med SALW og andre konventionelle våben og ammunition hertil, den regionale udbredelse af ulovligt handlede våben og ammunition hertil samt indsatsområder, der kræver international opmærksomhed.

4.4.2. Projektaktiviteter

Dybdegående analyser, der fører til udarbejdelse, gennemgang, redigering og offentliggørelse af fire iTrace-politikrapporter.

4.4.3. Projektresultater

Projektet vil

a) tilvejebringe fire rapporter, der hver fokuserer på et særskilt spørgsmål af international interesse

b) sikre, at iTrace-politikrapporterne sendes til alle EU's medlemsstater

c) udforme en målrettet strategi for opsøgende arbejde med henblik på at sikre den størst mulige globale dækning

d) fastholde indsatsens synlighed på den politiske scene og i de internationale nyhedsmedier ved bl.a. at fremlægge aktuelle oplysninger om ulovlige våben samt tilvejebringe politikrelevante analyser til støtte for de løbende våbenkontrolprocesser og skræddersyede rapporter med henblik på at vække størst mulig interesse i de internationale nyhedsmedier.

4.4.4. Indikatorer for projektets gennemførelse

Fire iTrace-politikrapporter online, der udarbejdes i perioden for den foreslåede indsats og distribueres globalt.

4.4.5. Projektbegunstigede

Afsnit 4.1.5 indeholder en fuldstændig liste over omfattede personer og organisationer, der er identisk for alle projekter i henhold til denne afgørelse.

5. Placering

Projekt 1 gennemføres i Det Forenede Kongerige. Det erkendes i projektet, at der ikke kan nås frem til de resultater, der kræves i feltundersøgelserne, uden for området, og for projekt 2 vil det være nødvendigt med omfattende udsendelser af eksperter i konventionelle våben til lande i området syd for Sahara. Disse udsendelser vil blive vurderet i det enkelte tilfælde under hensyn til sikkerhed, adgang og tilgængelighed af oplysninger. CAR har allerede etableret kontakter eller har igangværende projekter i mange af de pågældende lande i området syd for Sahara. Projekt 3 gennemføres på internationale konferencer i hele verden for at sikre den størst mulige synlighed for projektet. Projekt 4 gennemføres i Det Forenede Kongerige.

6. Varighed

Den samlede forventede varighed af alle projekterne er 24 måneder.

7. Gennemførelsesinstans og EU's synlighed

7.1. Den tekniske gennemførelse af denne afgørelse varetages af CAR. CAR udfører sin opgave under HR's ansvar

CAR er udsprunget af et voksende netværk af eksperter i våbenundersøgelse, som har været pionerer inden for identificering og sporing af konventionelle våben og ammunition hertil siden 2006. Det er den eneste organisation uden for FN-systemet, som udelukkende fokuserer på at identificere og spore konventionelle våben, ammunition og materiel hertil på stedet i aktuelle væbnede konflikter, og omfanget af dens aktiviteter går langt ud over aktivitetsområdet for FN's overvågningsgrupper, som kun fokuserer på stater, der er pålagt sanktioner.

CAR's aktiviteter er desuden mere specialiserede end dem, der udføres af eksisterende ikkestatslige organisationer inden for våbenkontrol, såsom BICC, GRIP, SIPRI og Small Arms Survey (SAS). CAR, som er etableret i samråd (1) med disse organisationer, udfylder et vigtigt tomrum i deres forsknings- og analyseaktiviteter. Det skyldes, at de har tendens til at fokusere enten på forskning på makroniveau (analyse af handelsstatistikker og tilvejebringelse af oplysninger om ulovlig handel fra tredjeparter) eller arbejde på »mellemniveau« i bestemte lande (der ofte omfatter undersøgelser af væbnet vold, hvilket ikke fokuserer på våben i sig selv).

I modsætning til disse organisationer fokuserer CAR på identificering og sporing af våben på stedet. Denne tilgang, der indebærer undersøgelse af de enkelte tilfælde, og den tekniske kapacitet, som er nødvendig for gennemførelsen heraf, er afgørende for en omfattende kortlægning af den omledning af konventionelle våben til og i konfliktramte lande, som i øjeblikket ikke overvåges i tilstrækkelig grad af det internationale samfund. Med henblik herpå sender CAR små hold af undersøgelseseksperter med mindst ti års våbenspecifik erfaring til konfliktramte områder for at undersøge og dokumentere ulovlige våben på stedet. CAR arbejder desuden med at bistå, koordinere og verificere undersøgelser foretaget af FN's sanktionsovervågningsgrupper, personale ved FN-missioner, journalister og uafhængige forskere, der arbejder i felten.

Disse kernekompetencer er det eneste middel til at frembringe de detaljerede våbenspecifikke oplysninger, som er nødvendige for et globalt rapporteringssystem vedrørende ulovlige konventionelle våben såsom iTrace.

7.2. EU's synlighed

CAR træffer alle nødvendige foranstaltninger for at gøre opmærksom på, at indsatsen er finansieret af Unionen. Sådanne foranstaltninger gennemføres i overensstemmelse med Kommissionens meddelelse og retningslinjerne om synliggørelsen af Den Europæiske Unions eksterne foranstaltninger, der er udarbejdet og offentliggjort af Europa-Kommissionen.

CAR vil således sikre synligheden af EU's bidrag gennem passende omtale og PR, som fremhæver EU's rolle, sikrer åbenhed i EU's indsats og skaber øget bevidsthed om grundene til afgørelsen og om EU's støtte til den og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget.

8. Rapportering

CAR vil derfor udarbejde regelmæssige rapporter hvert kvartal.

(1) CAR hørte i omfattende grad BICC, GRIP, Small Arms Survey og SIPRI gennem hele den konceptmæssige udformning af iTrace-projektet. Alle fire organisationer har meddelt, a) at de ikke har den tekniske kapacitet til at udføre denne type projekt, b) at de for at gøre dette ville skulle foretage en gennemgribende revision af deres forskningsdagsordener og ansætte eksperter, og c) at iTrace i høj grad vil støtte deres forskning ved at stille et hidtil manglende feltbaseret kortlægningselement til rådighed, der supplerer eksisterende tiltag, som udføres på afstand, til overvågning af våbenhandel.